Էնթոնի Դեյվիս

Էնթոնի Դեյվիս կրտսեր (անգլ.` Anthony Davis, Jr. ծնվ.` մարտի 11, 1993 թ.), ամերիկացի պրոֆեսիոնալ բասկետբոլիստ։ Հանդես է գալիս Բասկետբոլի ազգային ասոցիացիայի (NBA) «Լոս Անջելես Լեյքերս» ակումբում։ Դեյվիսը խաղում էր Կետուկիի համալսարանի կազմում, երբ 2012 թ. NBA դրաֆթի առաջին համարով ընտրվում է «Հորնեթսի» («Պելիկանս») կողմից։ Խաղում է ծանր հարձակվողի և կենտրոնականի դիրքերում։ Հասակը կազմում է 208 սմ, իսկ քաշը՝ 102 կգ։ Դեյվիսն ունեցել է բավականին հաջող կարիերա թե ավագ դպրոցում, և թե համալսարանում։

2012 թվականի մայիսին, երբ պարզ է դառնում, որ Լոնդոնի ամառային օլիմպիական խաղեր մեկնելու համար նշանակված ԱՄՆ բասկետբոլի ազգային հավաքականի մի քանի մարզիկներ վնասվածքի պատճառով չեն մասնակցի խաղերին (հատկապես՝ Դուայթ Հովարդը), առաջադրվում է Դեյվիսի և Գրեգ Մոնրոյի («Դետրոյթ Փիստոնս») թեկնածությունը՝ զբաղեցնելու մեկնարկային կենտրոնականի թափուր տեղը։ Ի վերջո, նախապատվությունը տրվում է Դեյվիսին, ով Էմեկա Օկաֆորից հետո (Աթենք 2004) դառնում է երկրորդ բասկետբոլիստը NBA-ի պատմության մեջ, ով NBA-ում դեռ ոչ մի խաղ չանցկացնելով ներկայացրել է Միացյալ Նահանգները օլիմպիական խաղերում։ Հավաքականի կազմում Դեյվիսը դառնում է ոսկե մեդալակիր։

Անձնական կյանքը 
Դեյվիսի հոր՝ Էնթոնի Դեյվիս ավագի հասակը կազմում է 191 սմ, իսկ մոր՝ Էրեյներ Դեյվիսի հասակը՝ 185 սմ։ Ունի երկվորյակ քույր՝ Անտոնետ անունով, իսկ ավագ քույր Լեշան հանդես է գալիս Դեյլիի քոլեջի բասկետբոլային թիմում։

Հոնքերը 

Դեյվիսն ունի կիպ հոնքեր, որոնք բրենդ է դարձրել։ NBA-ում իր նորամուտից առաջ Դեյվիսը պաշտոնապես գրանցել է «Վախեցիր հոնքերից» և «Հոնքդ բարձր» բրենդները։ Իր այդ քայլը նա մեկնաբանել էր հետևյալ կերպ. «Ես չեմ ցանկանում, որ ինչ-որ մեկը նայի ինձ վրա, իմ հոնքերի պես հոնքեր աճեցնի և դրանով միլիոններ վաստակի։ Մենք ընտանիքով որոշեցինք ինքներս անել այդ բանը, քանի որ դա շատ յուրահատուկ է»։

Օլիմպիական խաղերի ավարտից հետո, Քոբի Բրայանտը իր ֆեյսբուքյան էջում տեղադրում է Դեյվիսի և հայազգի հունահռոմեկան ըմբիշ Հովհաննես Վարդերեսյանի հետ միասին կատարած լուսանկարը։ Քանի որ Վարդերեսյանը նույնպես աչքի էր ընկնում իրար կպած հոնքերով, Բրայանտը լուսանկարի մեկնաբանության մասում կատակով գրել էր «Ունքերի պայքար, ո՞վ կհաղթի» (Battle of the unibrow!!! Who wins???)։

Արտաքին հղումներ 
 Կենսագրությունը Կենթակիի համալսարանի կայքում 
 NBADraft.net պրոֆիլ
 DraftHype.com էջ 
 Էնթոնի Դեյվիս - ESPN էջ

Ծանոթագրություններ 

1993 ծնունդներ
Ամերիկացի բասկետբոլիստներ
Լոս Անջելես Լեյքերսի բասկետբոլիստներ
Նյու Օռլեանս Պելիկանսի բասկետբոլիստներ
2012 թվականի Ամառային օլիմպիական խաղերի չեմպիոններ